Sekolah Kebangsaan Rakyat Tupong

**Sekolah Kebangsaan Rakyat Tupong** atau nama ringkasnya *SK Rakyat Tupong*, merupakan sebuah Sekolah kebangsaan yang terletak di D/A Pej.Pel.Gab.Kch, Jln Diplomatik Off Jln Bako.

Pada 2009, Sekolah Kebangsaan Rakyat Tupong memiliki 232 pelajar lelaki dan 240 pelajar perempuan, menjadikan jumlah keseluruhan murid seramai 472 orang. Ia mempunyai seramai 29 orang guru.2009

## Sejarah
Sekolah Rakyat Tupong bermula atas inisiatif penduduk kampung yang merasakan anak-anak kampung perlu mendapat pendidikan khususnya selepas berkuatkuasanya ‘Secretariat Circular no.9/1946 yang mengarahkan semua sekolah ditutup sehingga menyebabkan ramai murid tidak ke sekolah dan guru hilang pekerjaan. Pengajaran dibuat di bawah rumah En Tambek  bin Hj Lair di Kampung Tupong Ulu. Sekolah ini ditubuhkan pada 1 Julai 1948. Guru yang diberhentikan akibat circular tersebut telah memikirkan bagaimana mereka dapat membantu anak-anak kampung mendapatkan pendidikan yang sewajarnya. Maka lahirlah sebuah sekolah di bawah rumah yang mereka namakan sebagai Sekolah rakyat Tupong.

Sekolah di bawah rumah En Tambek bukan sahaja diikuti oleh murid dari Kampung tupong Ulu tetapi juga dari kampung Tupong Tengah dan Tupong Batu. Ini telah membawa kepada usaha penubuhan sekolah yang lebih besar bagi menampung pertambahan murid ketika itu. Atas kerjasama dan perpaduan penduduk kampung yang inginkan kemajuan dan meninggikan taraf pendidikan anak-anak kampung. Satu jawatankuasa dibentuk untuk menubuhkan sebuah sekolah baharu yang leboh selesa untuk anak-anak kampung ketika itu. Bangunan sekolah sementara telah didirikan di Kampung Tupong Ulu. Sekolah sementara ini didirikan atas tanah yang dipinjamkan dari Encik Said bin Bujang dan Encik Zaidel bin Sahari di Kampung Tupong Tengah. Sekolah ini didirikan secara gotong royong oleh penduduk ketiga-tiga kampung.  Ia didirikan pada 5 Ogos 1952. Bangunan sekolah ini  mempunyai 4 bilik darjah iaitu darjah 1, 2, 3 dan 4 sahaja dan dikenali sebagai sekolah Rakyat Tupong. Sekolah ini beratap rumbia dan berdindingkan papan. Kedudukannya berhampiran dengan Sungai Sarawak. Sekolah ini beroperasi selama 2 tahun 5 bulan.

Mereka yang terlibat secara langsung dalam pengasasan sekolah di bawah rumah Hj Tambek adalah Hj Ibrahim bin Ali. Beliau merupakan bekas guru. Pernah mengajar di Sekolah Abg Galau, Rajang pada 1940. 1946- 1947 mengajar di SK Enche Buyong sehingga diberhentikan kerana terlibat dengan kumpulan 338 (gerakan anti cession). Semangat keguruan yang menebal pada beliau menyebabkannya membuka kelas secara sukarela di kampung. Melihat semakin ramai anak-anak murid beliau yang bukan sahaja dari Kampung Tupong Ulu tetapi juga kampung Tupong Tengah dan Tupong Batu membawa kepada penubuhan sekolah Rakyat Tupong. Beliau dibantu oleh Keria Haji Melawi, Haji Su’ut bin Hj Hamzah. Mereka ini dari kampung Tupong Ulu. Sementara dari Kampung Tupong Tengah pula terdiri daripada Encik Hamdan bin Jais dan Encik Tawi bin Leman dan beberapa orang dari kampung Tupong Batu telah mendirikan Sekolah Rakyat Tupong.

Dari tahun 1948 hingga  30. 6. 1957, sekolah ini telah dikelolakan oleh jawatankuasa yang dipilih dan dilantik oleh penduduk kampung Tupong Ulu, Tupong tengah dan Tupong Batu. Jawatankuasa ini dipengerusikan oleh Tuan Hj Suut bin Haji Hamzah dan dibantu oleh Guru Besar Hj Ibrahim sebagai setiausaha kehormat.  Pada 1.7.1957 satu persidangan agung  diadakan dan jawatankuasa baru dilantik bagi menyelaras dan mengelolakan Sekolah Rakyat Tupong. Jawatankuasa ini berusaha mengumpul duit untuk keperluan sekolah dan gaji guru. Pelbagai usaha telah dijalankan. Mereka mengadakan pasaria, jualan bunga, pertunjukan pentas serta mengutip derma bagi membolehkan sekolah baharu ini dapat didirikan. Mereka juga berjaya mengumpul wang derma  sebanyak $1200 dari penduduk kampung. Mulai 9 Oktober 1957, sekolah ini mendapat geran sebanyak 50% dari Pejabat Pelajaran Sarawak.

Hj Ibrahim bin Ali telah menjadi Guru Besar sementara bermula 1948 hingga 1951. Beliau dibantu oleh Encik Hamdan bin Jais. Guru-gurunya adalah dari kalangan guru sementara seperti Haji Wan Othman bin Tuanku Haji Ahmad. Mereka berkerja secara sukarela dan hanya dibayar imbuhan hasil usaha jawatankuasa pengelola sekolah. Apabila sekolah berpindah ke tapak baharu 1952, jawatan Guru Besar diambil alih oleh Cikgu Haji Wan Othman bin Tuanku Haji Ahmad. Beliau dibantu Cikgu Hipni bin Bakeri.  Beberapa orang guru secara suka rela membantu guru Besar mengendalikan sekolah ini. Antara mereka adalah Encik Mohsen bin Ibrahim.

Pertambahan murid menyebabkan jawatankuasa dan penduduk kampung berhasrat untuk meningkatkan lagi sekolah sedia ada. Satu bangunan sekolah yang lebih besar diperlukan bagi menampung pertambahan murid.

Pada tahun 1958 ahli jawatankuasa dengan kerjasama penduduk ketiga-tiga kampung serta guru-guru sekolah telah berjaya mendirikan sebuah sekolah baharu ditapak sekarang berlantaikan simen, beratap asbestos, panjang 144 kaki dan lebarnya 21 kaki. Kedudukan sekolah ini lebih kurang 200 ela dari Sungai Sarawak. Jumlah bilik darjah telah bertambah menjadi 6 buah. Pejabat tanah dan Ukur telah bermurah hati menderma tanah seluas 3 ekar untuk pembinaan sekolah ini. Sekolah ini berharga $25000 telah dirasmikan oleh Encik Ahmad Zaidi bin Addruce, Pegawai dari Pejabat Pelajaran pada 6 Julai 1958. Sekolah yang menjadi kebanggaan penduduk kampung ini bukan hanya dihadiri oleh anak-anak dari Kampung Tupong Ulu, Kampung Tupong Tengah, Kampung Tupong Batu tetapi juga dari Kampung Sinjan dan Kampung Semariang. Jawatankuasa dengan kerjasama guru-guru dan penduduk kampung kemudiannya mendirikan sebuah bangunan baru yang menempatkan kantin, pejabat dan stor yang menelan belanja $1800 dan dibuka dengan rasminya oleh Encik Abdul Rahman bin Yakup pada 9.8.1959.

Hj Wan Othman bin Tuanku Hj Ahmad telah menjadi guru besar di sekolah baharu ini dengan bantuan Cikgu Hipni bin Bakeri. Diantara 1959 – 1960 hanya 6 orang guru sahaja yang mengajar yang terdiri daripada Hj Wan Othman Tuanku Hj Ahmad, Hipni bin Bakeri, Masnah bt Mustapha, Wan Zainal Abidin Tuanku Hj Ahmad, Faridah bt Boyeng dan Mot bt Illias. Kedua-dua mereka adalah guru yang mengajar secara sukarela. Guru-guru sukarela ini dibayar sebanyak $20.00 yang didapati daripada bantuan guru-guru sekolah dan hasil jualan kantin.   

Diantara 1948 – 1952 bilangan murid adalah seramai 30 orang yang semuanya lelaki. Mulai 1953 murid perempuan mula diterima masuk. Bilangan murid bertambah sehingga 60 orang pada 1953 -1955. Jawatankuasa Pengelola akan menghantar makluman pada setiap pertengahan tahun untuk memberi peluang kampung-kampung berhampiran agar dapat menghantar anak-anak mereka ke Sekolah Rakyat Tupong. Pada tahun 1959 bilangan muridnya adalah seramai 117 orang.  Pada tahun 1960 muridnya bertambah seramai 137 orang yang terdiri daripada 81 lelaki dan 56 orang perempuan.  

Usaha meningkatkan kemudahan sekolah dibuat secara berterusan oleh jawatankuasa bila mana mereka telah membuat permohonan kepada kerajaan pada akhir tahun 1960. Mereka telah mengemukakan permohonan kepada kerajaan untuk tujuan memagar kawasan sekolah, mengecat sekolah, membeli alat pengecap dan keperluan meja dan bangku. 1962 permohonan membina padang bola sepak dan seterusnya pada 1963 pemohonan membeli mesin taip. Walaupun permohonan tidak semestinya mendapat kelulusan 100% namun usaha diteruskan oleh jawatankuasa. Bantuan kerajaan adalah semata-mata untuk membayar gaji guru-guru dan membeli peralatan berkaitan dengan pelajaran murid.  

Kecemerlangan murid dalam bidang akademik dan bidang lain diteruskan oleh guru-guru dan jawatankuasa pengelola sekolah. Satu amalan yang sangat unik di Sekolah Rakyat Tupong adalah murid akan mengambil guru-guru dari kampung seberang dengan perahu setiap pagi dan menghantar mereka balik selepas habis kelas.

Murid-murid melibatkan diri secara aktif dalam pertunjukan pentas dan pasaria sempena pembukaan sekolah baharu pada 3 – 8 Ogos 1950.  Mereka telah mendapat tempat kedua dalam pertandingan jualan kraftangan dan hasil bumi yang diadakan pada 24 Julai 1957 anjuran Pengetua Sekolah menengah madrasah melayu Sarawak. Murid sekolah ini pernah menjadi johan dalam musabaqah Al Quran yang diadakan pada 1969 dan 1970 yang dimenangi oleh Hashim bin Bolhi. Pada April 1964, SK Rakyat Tupong mendapat tempat ketiga dalam pertandingan sepanduk sempena sambutan Maulidul Rasul. Dalam tahun 1970an, pasukan nasyid Sekolah Rakyat Tupong seringkali memenangi pertandingan nasyid bagi daerah Kuching khususnya anjuran BINA. Sekolah Rakyat Tupong menghantar 2 pasukan dimana pasukan A menjadi johan dan pasukan B naib johan.

Dalam bidang sukan mereka telah menjadi naib johan dalam perlawanan bola sepak antara sekolah-sekolah di Kuching pada tahun 1959.  Murid dari Sekolah Rakyat Tupong, Lohot bt Masri  menjadi  johan bagi acara 440 ela dalam temasya sukan sekolah sekolah rendah daerah Kuching yang pertama pada 1971. Malah beliau menjadi salah seorang peserta 4 x 440 ela mewakili daerah Kuching. Dalam bidang sastera, karangan Sulaiman bin Wak menjadi johan sempena Perayaan Hari Kebangsaan pada 1971.

Tahun 1997 telah melakar sejarah yang amat bermakna kepada SK Rakyat Tupong bila mana 1 bangunan konkrit bernilai 2.5 juta dibangunkan menggantikan bangunan lama. Perletakan batu asas telah disempurnakan oleh YAB Pehin Sri Dr Haji Abdul Taib Mahmud pada Isnin 29 Julai 1996. Bangunan baharu ini siap sepenuhnya pada tahun 2000.  SK Rakyat Tupong mula beroperasi dengan rasminya di bangunan baharu yang indah mulai 1 Januari 2001. Sumber bantuan mengurus dan mentadbir SK Rakyat Tupong datangnya dari kerajaan negeri, ADUN N6 Tupong ketika itu, Ahli parlimen P194 Petra Jaya, Baitulmal Sarawak, Yayasan Sarawak dan badan-badan bukan kerajaan.  Bilangan guru telah bertambah sehingga 30 orang dan enrolmen murid juga seramai 345 orang. Sekolah ini masih lagi di kendalikan oleh Lembaga Penasihat Sekolah dengan bantuan Jabatan Pendidikan Sarawak. Murid-murid sekolah ini juga telah menunjukkan kecemerlangan dalam pelbagai bidang.

Sepanjang 75 tahun penubuhannya Sekolah Rakyat Tupong telah melahirkan ramai murid yang berjaya dalam bidang masing-masing. Ada kalangan murid yang menjadi Pengarah, Peguam, Pensyarah, Kontraktor berjaya dan sebagainya. Dato Sulaiman bin Wak murid tahun 1966 – 1971 merupakan mantan Timbalan Pengarah Pendidikan Malaysia. Datuk Haji Misnu bin Hj Taha murid tahun 1967 merupakan YDP Majlis Islam Sarawak. Peguam besar Sarawak Dato Sri Saferi bin Ali adalah murid tahun 1974. Datuk Zolkarnain Ahmad murid tahun 1974. Professor Ir Dr Julaihi bin Wahid, pensyarah Fakluiti kejuruteraan UNIMAS adalah murid tahun 1964. Tuan Hj Awang Hambali bin Awang Hamdan, mantan Pengarah IPGK Batu Lintang, Pengerusi Persatuan Alumni SK Rakyat Tupong adalah murid tahun 1962.  Fairuz Masli sekarang ini adalah peguam. Yang menjadi pensyarah adalah Dr Hjh Haminah Suhaibo, Dr Habids Buhigiba, Dr Zainal Abiddin Masleh, Hjh Baduyah Obeng. Ramai lagi murid-murid cemerlang yang telah dilahirkan oleh Sekolah Rakyat Tupong selari dengan moto ‘Kemahuan Kunci Kejayaan’. 

## Pencapaian

## Alamat
:Sekolah Kebangsaan Rakyat Tupong
:D/A Pej.Pel.Gab.Kch, Jln Diplomatik Off Jln Bako 
:93050, Kuching
:Sarawak, Malaysia
:Telefon =  6082250263
:Fax       = TIADA

## Pautan luar
*